Kate Middleton se kleinsus verwelkom derde spruitPippa Middleton. (Foto: Chris Jackson/AFP) Pippa Middleton en haar man, James Matthews, is nou amptelik ’n gesin van vyf. Die jonger suster van Kate Middleton, die hertogin van Cambridge, het luidens mediaberigte reeds ‘n paar weke gelede haar derde spruit– ’n babadogtertjie –verwelkom. Die uiters private paartjie het nog nie self dié nuus bevestig nie en het ook nie nuus oor die swangerskap openbaar gemaak nie. Middleton is egter by koningin Elizabeth II se platinum‑jubileum-vieringe in ŉ groen rok afgeneem wat haar bababoepie beklemtoon het. Middleton (38) en Matthews (46) is op 20 Mei 2017 tydens ŉ intieme seremonie naby haar ouerhuis getroud en het hul eersteling – ’n seun genaamd Arthur – in Oktober 2018 en ’n babadogtertjie genaamd Grace in 2021 verwelkom. Pippa Middleton en James Matthews op hul troudag. (Foto: AP Photo/Pool) Kate se kleinsus het ook geboorte aan haar kinders in die Lindo-vleuel van St. Mary’s-hospitaal – dieselfde plek waar Kate en prins William al drie hul kinders verwelkom het – geskenk. Haar man is ŉ voormalige beroepsrenjaer en welgestelde fondsbestuurder. People berig dat die paartjie binnekort na ’n dorpie naby Bucklebury in Berkshire – waar die Middletons grootgeword het – gaan verhuis. Kate en haar man, prins William, gaan ook later vanjaar na Windsor verhuis en minder as ŉ uur van haar ouers en kleinsus woon. Bronne: Harper’s Bazaar, People.